Domstolens Dom (Tredje Afdeling) af 12. juni 2003. - Kommissionen for De Europæiske Fællesskaber mod Kongeriget Spanien. - Traktatbrud - direktiv 75/442/EØF - miljø - affaldshåndtering. - Sag C-446/01.



Samling af Afgørelser 2003 side I-06053



Parter

Dommens præmisser

Afgørelse om sagsomkostninger

Afgørelse



Nøgleord

Traktatbrudssøgsmål - Domstolens prøvelse af søgsmålsgrundlaget - relevante forhold - forholdene ved udløbet af den i den begrundede udtalelse fastsatte frist

(Art. 226 EF)

Parter

I sag C-446/01,

Kommissionen for De Europæiske Fællesskaber ved G. Valero Jordana, som befuldmægtiget, og med valgt adresse i Luxembourg,

sagsøger,

mod

Kongeriget Spanien ved L. Fraguas Gadea, som befuldmægtiget, og med valgt adresse i Luxembourg,

sagsøgt,

angående en påstand om, at det fastslås, at Kongeriget Spanien har tilsidesat de forpligtelser, der påhviler det i henhold til Rådets direktiv 75/442/EØF af 15. juli 1975 om affald (EFT L 194, s. 47), som ændret ved Rådets direktiv 91/156/EØF af 18. marts 1991 (EFT L 78, s. 32), idet det ikke har truffet de nødvendige foranstaltninger for at sikre anvendelsen af direktivets artikel 4 og 9 samt i givet fald artikel 13 for så vidt angår bestemte lossepladser,

har

DOMSTOLEN (Tredje Afdeling)

sammensat af afdelingsformanden, J.-P. Puissochet, og dommerne C. Gulmann og J.N. Cunha Rodrigues (refererende dommer),

generaladvokat: L.A. Geelhoed

justitssekretær: R. Grass,

på grundlag af den refererende dommers rapport,

og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,

afsagt følgende

Dom

Dommens præmisser

1 Ved stævning indleveret til Domstolens Justitskontor den 20. november 2000 har Kommissionen for De Europæiske Fællesskaber i medfør af artikel 226 EF anlagt sag med påstand om, at det fastslås, at Kongeriget Spanien har tilsidesat de forpligtelser, der påhviler det i henhold til Rådets direktiv 75/442/EØF af 15. juli 1975 om affald (EFT L 194, s. 47), som ændret ved Rådets direktiv 91/156/EØF af 18. marts 1991 (EFT L 78, s. 32, herefter »direktiv 75/442«), idet det ikke har truffet de nødvendige foranstaltninger for at sikre anvendelsen af direktivets artikel 4 og 9 samt i givet fald artikel 13 for så vidt angår bestemte lossepladser.

Retsforskrifter

2 Artikel 4 i direktiv 75/442 bestemmer:

»Medlemsstaterne træffer de nødvendige foranstaltninger til at sikre, at affaldet nyttiggøres eller bortskaffes, uden at menneskets sundhed bringes i fare, og uden at der anvendes fremgangsmåder eller metoder, som vil kunne skade miljøet, navnlig må der ikke

- skabes risiko for hverken vand, luft eller jord, eller for fauna og flora

- forårsages gener ved støj eller lugt

- påføres landskaber eller områder af særlig interesse skade.

Medlemsstaterne træffer desuden de fornødne foranstaltninger til at forbyde henkastning, dumpning og ukontrolleret bortskaffelse af affald.«

3 Med henblik på gennemførelsen af bl.a. artikel 4 i direktiv 75/442 bestemmes det i artikel 9, stk. 1, at ethvert anlæg eller enhver virksomhed, som varetager bortskaffelse af affald, skal indhente en tilladelse fra den kompetente myndighed, som det påhviler at gennemføre bestemmelserne i nævnte direktiv. Denne tilladelse skal bl.a. vedrøre

- arten og mængden af affaldet

- de tekniske forskrifter

- de sikkerhedsmæssige forholdsregler, der skal træffes

- bortskaffelsesstedet

- behandlingsmetoden.

4 Artikel 13 i direktiv 75/442 er affattet således:

»Anlæg eller virksomheder, der varetager bortskaffelse af affald som nævnt i artikel 9 til 12, kontrolleres regelmæssigt på passende vis af de kompetente myndigheder.«

Den administrative procedure

5 Efter at have modtaget en række klager vedrørende ukontrollerede lossepladser i Torreblanca (Malaga), San Lorenzo de Tormes (Avila), Santalla del Bierzo (Leon), Sa Roca (Ibiza) og i Campello (Alicante) (Spanien), anmodede Kommissionen de spanske myndigheder om at fremkomme med deres bemærkninger til klagerne og til de foranstaltninger, de havde truffet med henblik på at gennemføre direktiv 75/442.

6 Da Kommissionen ikke fandt svaret tilfredsstillende, tilstillede den - den 17. december 1998 med hensyn til lossepladserne i Torreblanca og San Lorenzo de Tormes, og den 30. april 1999 med hensyn til lossepladserne i Santella del Bierzo, Sa Roca og Campello - Kongeriget Spanien to åbningsskrivelser vedrørende ukorrekt anvendelse af direktiv 75/442. De spanske myndigheder besvarede åbningsskrivelserne ved skrivelser af 12. marts og 5. juli 1999.

7 Da Kommissionen fandt, at de faktiske omstændigheder i sagen viste, at direktiv 75/442 var blevet tilsidesat, fremsatte den den 28. februar 2000 en begrundet udtalelse, hvori den opfordrede Kongeriget Spanien til at træffe de nødvendige foranstaltninger for at efterkomme udtalelsen inden for en frist på to måneder fra dens meddelelse.

8 Ved skrivelse af 24. maj 2000 besvarede den spanske regering den begrundede udtalelse, idet den oplyste Kommissionen om følgende foranstaltninger:

- Lossepladsen i Torreblanca: Forseglingsarbejdet var afsluttet, men som følge af en retsafgørelse, der havde stoppet arbejdet i anlægget til transport, havde den pågældende kommune midlertidigt anvendt en del af det forseglede sted til transport af fast byaffald.

- Lossepladsen i San Lorenzo de Tormes: Den 18. januar 2000 var der blevet underskrevet en protokol om samarbejde vedrørende indførelse af et system for behandling på provinsplan af byaffald i provinsen Avila, og den 10. april 2000 var der blevet godkendt en kontrakt med centret for behandling af byaffald for den nordlige region i denne provins.

- Lossepladsen i Santalla del Bierzo: Tildelingen af en kontrakt til en virksomhed med henblik på oprettelsen af en ordning for håndtering af byaffald for provinsen Leon i december 1999 gjorde det muligt at påbegynde forseglingen af de eksisterende lossepladser, herunder lossepladsen i Santalla del Bierzo.

- Lossepladsen i Sa Roca: Der forelå en plan med henblik på at bringe denne losseplads i overensstemmelse med direktiv 75/442.

- Lossepladsen i Campello: Den 23. marts 2000 var der blevet indledt en straffesag mod den virksomhed, der ulovligt havde drevet denne losseplads. Påbegyndelsen af forseglingsarbejdet var fastsat til slutningen af september eller begyndelsen af oktober 2000, såfremt virksomheden selv udførte arbejdet, eller til slutningen af december 2000, såfremt administrationen var nødt til at udføre det.

9 Da Kommissionen var af den opfattelse, at Kongeriget Spanien ikke havde truffet de foranstaltninger, som havde gjort det muligt at fastslå, at de påtalte overtrædelser var afsluttet, besluttede den at anlægge denne sag.

Traktatbruddet

10 Kommissionen har indledningsvis gjort gældende, at de fem omhandlede lossepladser er ulovlige, da der ikke foreligger nogen tilladelser for dem, der kan opfylde de betingelser, der er fastsat i artikel 9 i direktiv 75/442.

11 Kommissionen har endvidere anført, at lossepladserne ikke opfylder kravene i artikel 4 i direktiv 75/442, da byaffaldet henlægges dér, uden at der anvendes fremgangsmåder for at undgå, at menneskets sundhed bringes i fare og miljøet skades. Ingen af lossepladserne er udstyret med systemer til forsegling af det omkringliggende terræn og til genindvinding af sivevand, hvilket medfører, at jorden og eventuelt overfladevand eller grundvand forurenes.

12 Endelig har Kommissionen anført, at den påståede tilsidesættelse af artikel 13 i direktiv 75/442 kun vedrører lossepladserne i Torreblanca og San Lorenzo de Tormes. Disse to lossepladser kontrolleres ikke regelmæssigt af de spanske myndigheder, som ikke er fremkommet med nogen beskrivelse af kontrolprocedurerne med henblik på at efterprøve anvendelsen af direktiv 75/442.

13 Den spanske regering har alene anført, at lukningen af lossepladserne, der er genstand for sagen, med undtagelse af lossepladsen i Sa Roca, praktisk taget er gennemført. Eftersom det er blevet bestemt at lukke disse lossepladser, er en tilladelse ikke længere nødvendig, og Kommissionen kan derfor ikke påberåbe sig en tilsidesættelse af artikel 9 i direktiv 75/442. Så snart arbejdet med indretningen af lossepladsen i Sa Roca er afsluttet, vil der desuden i henhold til den nationale lovgivning, der gennemfører direktivet, blive udstedt en ny tilladelse til denne losseplads.

14 Med hensyn til de øvrige klagepunkter mod det har Kongeriget Spanien det for det første gjort gældende, at Kommissionen ikke kan påstå, at affaldsbehandlingen ikke er blevet udført i overensstemmelse med artikel 4 i direktiv 75/442, da denne aktivitet er ophørt som følge af, at lossepladserne er blevet lukket, og for det andet, at Kommissionen ikke kan påberåbe sig en tilsidesættelse af den kontrolforpligtelse, der er fastsat i direktivets artikel 13 med hensyn til lossepladsen i San Lorenzo de Tormes, der allerede er blevet lukket. Hvad angår lossepladsen i Torreblanca anvendte kommunen - på grund af usædvanlige og forbigående omstændigheder - midlertidigt en del af dette forseglede sted, og den kompetente myndighed sikrede, at der blev foretaget kontrol.

15 I denne forbindelse skal det alene bemærkes, at det fremgår af fast retspraksis, at spørgsmålet om, hvorvidt der foreligger et traktatbrud, må vurderes på baggrund af forholdene i medlemsstaten, som de var ved udløbet af fristen i den begrundede udtalelse (jf. bl.a. dom af 3.10.2002, sag C-47/01, Kommissionen mod Spanien, Sml. I, s. 8231, præmis 15, og af 20.3.2003, sag C-143/02, Kommissionen mod Italien, Sml. I, s. 2877, præmis 11).

16 Det fremgår af Kongeriget Spaniens argumenter, at det har erkendt, at de omhandlede lossepladser ved udløbet af den frist, der var fastsat i den begrundede udtalelse, stadig blev anvendt i strid med bestemmelserne i direktiv 75/442. Kommissionens påstand bør derfor tages til følge.

17 Det må herefter fastslås, at Kongeriget Spanien har tilsidesat de forpligtelser, der påhviler det i henhold til direktiv 75/442, idet det ikke har truffet de nødvendige foranstaltninger for så vidt angår lossepladserne i Torreblanca, San Lorenzo de Tormes, Santalla del Bierzo, Sa Roca og Campello for at sikre anvendelsen af direktivets artikel 4 og 9, samt for så vidt angår de to førstnævnte lossepladser anvendelsen af samme direktivs artikel 13.

Afgørelse om sagsomkostninger

Sagens omkostninger

18 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Kongeriget Spanien tilpligtes at betale sagens omkostninger, og Kongeriget Spanien har tabt sagen, bør det pålægges det at betale sagens omkostninger.

Afgørelse

På grundlag af disse præmisser

udtaler og bestemmer

DOMSTOLEN (Tredje Afdeling)

1) Kongeriget Spanien har tilsidesat de forpligtelser, der påhviler det i henhold til Rådets direktiv 75/442/EØF af 15. juli 1975 om affald, som ændret ved Rådets direktiv 91/156/EØF af 18. marts 1991, idet det ikke har truffet de nødvendige foranstaltninger for så vidt angår lossepladserne i Torreblanca, San Lorenzo de Tormes, Santalla del Bierzo, Sa Roca og Campello (Spanien) for at sikre anvendelsen af direktivets artikel 4 og 9, samt for så vidt angår de to førstnævnte lossepladser anvendelsen af samme direktivs artikel 13.

2) Kongeriget Spanien betaler sagens omkostninger.